open-index/open-wikipedia-markdown huggingface dataset:
Vicente Díaz Fernández

**Vicente Díaz Fernández**, nado en Bembibre (Taboada) o 21 de novembro de 1868 e finado en Lugo o 17 de xullo de 1940, foi un policía e político galego.

## Traxectoria 
Destinado como carabineiro en Aldea del Obispo, despois foi xefe da Policía Municipal de Castropol. Co golpe de Estado do 18 de xullo de 1936 foi detido, ingresando na Prisión Provincial de Lugo o 29 de outubro. Xulgado en consello de guerra en Lugo por rebelión o 9 de decembro na causa 380/36, foi condenado a cadea perpetua. Finou na Prisión de Lugo o 17 de xullo de 1940.

## Vida persoal 
Casou con Amalia Fernández Fernández, de Viavélez (A Caridá, El Franco), e foi pai de José, Ignacio e Vicenta Díaz Fernández.

## Notas 
## Véxase tamén 
### Ligazóns externas 
* Expediente procesual de Vicente Díaz Fernández
* Ficha en Represión franquista en Lugo
* Ficha en Memoria da Coruña
Manuel Docampo Pousa

**Manuel Docampo Pousa**, coñecido como **Pousa**, nado en Ourense cara a 1904 e finado na mesma cidade o 26 de setembro de 1939, foi un carpinteiro e sindicalista galego.

## Traxectoria 
Carpinteiro de Ourense, foi elixido presidente da Sociedad de Carpinteros en xaneiro de 1930. Foi elixido vicepresidente da Casa del Pueblo de Ourense en maio de 1931, e secretario de organización do Comité Provincial contra a Guerra en abril de 1933. Co golpe de Estado do 18 de xullo de 1936 fuxiu e agochouse. Foi detido en Ourense en agosto de 1937. Xulgado en Ourense por rebelión militar en peza separada da causa 598/36, foi condenado a pena de morte. Foi executado no Cumial o 26 de setembro de 1939.

## Notas 
## Véxase tamén 
### Ligazóns externas 
* Expediente persoal do recluso Manuel Docampo Pousa
* Ficha en Memoria da Coruña
Enol Coto

**Enol Coto Serrano**, nado en Xixón o 23 de marzo de 2001, é un futbolista asturiano que xoga na posición de lateral dereito. O seu equipo actual é o Ourense Club de Fútbol da Primeira Federación.

## Traxectoria
Tras iniciar a súa carreira deportiva no Club Deportivo Romanón, con 11 anos de idade ingresou na estrutura de base do Sporting de Gijón. O 24 de agosto de 2019 debutou co Sporting Atlético como titular nun partido de Segunda División B perante o Rayo Majadahonda. O 17 de xuño de 2020, xa terminada a súa formación, Enol Coto asinou un contrato de tres anos co club asturiano e foi promovido permanentemente ao filial.

O 5 de agosto de 2022 anunciouse a cesión de Coto ao Racing de Ferrol da Primeira Federación. Na tempada 2022/23 foi titular habitual do equipo ferrolano e contribuíu a alcanzar o ascenso á Segunda División tras 15 anos. En xullo de 2023 finalizou a súa cesión e regresou ao Sporting. O 11 de agosto de 2023 tivo lugar o seu debut profesional nun encontro do Sporting contra o Real Valladolid.

O 9 de xaneiro de 2024 fíxose oficial un novo contrato de cesión co Real Murcia para o resto da tempada. O 7 de agosto dese ano fichou polo Amorebieta. En xullo de 2025 pasou a formar parte do Ourense Club de Fútbol.

## Notas 
## Véxase tamén 
### Ligazóns externas 
* Enol Coto en LaPreferente.com
Evaristo de Churruca

**Evaristo de Churruca y Brunet**, primeiro conde de Motrico, nado en Izu (Navarra) o 26 de outubro de 1841 e finado en Bilbao o 3 de abril de 1917, foi un enxeñeiro español, coñecido principalmente por construír o porto exterior de Bilbao.

## Traxectoria 
Naceu na aldea navarra de Izu, preto de Pamplona. Porén, a súa familia era oriúnda de Mutriku (Guipúscoa), onde se trasladou coa súa familia aos poucos anos. 
[esquerda|miniatura|227x227px|Monumento a Churruca en [Areeta, Getxo]]
Estaba emparentado co famoso mariño Cosme Damián Churruca, heroe da batalla de Trafalgar. Realizou estudos medios no Real Seminario de Bergara e en Madrid cursou brillantemente a carreira de Enxeñería de Camiños, Canles e Portos. En 1863, acabada a carreira, foi destinado ao Levante. Dirixiu diversas obras na provincia de Murcia, onde construíu os faros de Cabo de Palos e Portmán; e Valencia, onde realizou tarefas relacionadas coa hidroloxía. Tras pasar por Biscaia, onde canalizou a ría de Gernika, foi transferido a Porto Rico en 1866. En Porto Rico estivo a cargo da instalación da rede de telégrafos da illa e levou a cabo un estudo para mellorar o porto de San Xoán e de construír unha igrexa neogótica no municipio de Humacao. En 1870 foi nomeado inspector xeral de obras públicas da illa. Construíu numerosos edificios públicos e civís e canalizou os ríos Bucaná e Jacaguas. Antes de regresar á península viviu un tempo na Habana e realizou unha longa viaxe polos Estados Unidos.

De regreso a España en 1873 traballou durante varios anos para a sección de estradas e ferrocarrís da Xunta Consultiva de Camiños, Canles e Portos. Fíxose cargo en 1877 da construción do porto exterior de Bilbao e da canalización do río Nervión. As obras finalizaron en 1904 e converteron o porto de Bilbao nun dos mellores e máis seguros de España. As obras permitiron o desenvolvemento industrial da cidade. 

En 1908, Afonso XIII nomeouno conde de Motrico. Foi condecorado coa cruz da Orde de Carlos III, a gran cruz da Orde de Isabel a Católica e a Lexión de Honra francesa, entre outros recoñecementos.

Erixiuse un monumento na súa honra na localidade de Getxo. Hai rúas na súa honra en Mutriku (*Rúa Conde de Motrico*), Portugalete (*Peirao de Churruca*) e Bilbao (*Peirao Evaristo Churruca*).

## Obras 
[dereita|miniatura|Portada da *Revista de Obras Públicas* do [12 de abril de 1917 co obituario de Evaristo de Churruca]]
Evaristo de Churruca publicou durante a súa vida 80 artigos na *Revista de Obras Públicas*. O 12 de abril de 1917, 9 días despois da súa morte, apareceu en primeira plana da revista un obituario de cinco páxinas describindo a súa vida e logros profesionais.

## Notas 
## Véxase tamén 
### Bibliografía 
* 
*
Dorothy McEwen Kildall

**Dorothy McEwen Kildall**, coñecida a miúdo como **Dorothy McEwen**, (1943–2005) foi unha pioneira estadounidense da industria microinformática. En 1974, cofundou Digital Research, a empresa que desenvolveu a primeira linguaxe de programación, o primeiro compilador e o primeiro sistema operativo amplamente utilizado para microordenadores.

## Traxectória 
Dorothy McEwen naceu o 3 de marzo de 1943 en Seattle, Washington, EUA. Era filla de Marion Strout e Gene McEwen.

### Vida persoal 
McEwen casou co seu compañeiro de instituto Gary Kildall. En 1969, a parella mudouse á península de Monterey e ela deu a luz ao seu fillo Scott Kildall en 1969 e á súa filla Kristin Kildall en 1971.

## Notas 
## Véxase tamén 
### Outros artigos 
* Gary Kildall
* Digital Research
* CP/M
Antony Gormley

**Antony Mark David Gormley**, nado en o 30 de agosto de 1950 en Londres, é un escultor británico. As súas esculturas e instalacións exploran a relación entre o corpo humano e o espazo. 

## Traxectoria 
Gormley medrou en Hampstead. Estudou arqueoloxía, antropoloxía e historia da arte no Trinity College, en Cambridge, entre 1968 e 1971, antes de viaxar á India e a Sri Lanka para estudar budismo. Cando regresou a Londres tres anos despois, en 1974, continuou os seus estudos na Central School of Art (actualmente Central Saint Martins College of Art and Design) e no Goldsmiths College, cursando un diploma de posgrao en escultura entre 1977 e 1979 na Slade School of Fine Art, University College London.

## Obra 
Gormley deu un novo significado á figura humana na escultura, tomando como punto de partida as proporcións do seu propio corpo. Desde 1990 traballa en proxectos de gran escala.

As súas obras máis coñecidas son *Angel of the North*, unha enorme escultura pública que funciona como un fito en Gateshead, encargada en 1995 e instalada en 1998, e *Another Time and Another Place* (1997), compostas por varias figuras situadas, entre outros lugares, na praia de Crosby, preto de Liverpool.

A obra de Gormley foi amplamente exposta no Reino Unido, con exposicións individuais na Whitechapel Art Gallery, Tate Gallery, Hayward Gallery, British Museum e White Cube Art Gallery, todas en Londres, así como en museos internacionais como o Louisiana Museum of Modern Art, en Humlebaek (Dinamarca), a Corcoran Gallery of Art, en Washington D.C. (Estados Unidos), o Irish Museum of Modern Art, en Dublín (Irlanda) e o Kölnischer Kunstverein, en Colonia (Alemaña).

Participou en importantes exposicións como a Bienal de Venecia e a Documenta 8, en Kassel, en 1987, e na Bienal de Sidney, en 2006.

Gormley recibiu o Premio Turner en 1994, foi condecorado coa Orde do Imperio Británico en 1997 e co Premio South Bank de Artes Visuais en 1999. En 2007 recibiu o Premio Bernhard Heiliger de Escultura. 

## Notas 
## Véxase tamén 
### Ligazóns externas 
* Sitio web oficial
Manuel Fernández Méndez

**Manuel Fernández Méndez**, tamén coñecido como **Manolito**, nado no século XIX e finado no século XX, foi un futbolista galego que xogaba como defensa. Militou varios anos no Deportivo da Coruña, co que gañou a Copa España en 1912.

## Traxectoria 
Xogou ao fútbol no Everton coruñés, do que pasou ao Deportivo da Coruña en 1912. Ese mesmo ano participou da conquista do primeiro título da historia do club, a Copa España, sendo un dos once titulares na vitoria contra o Vigo FC no campo de Riazor, xogando na defensa xunto a Ancos. Militou dous anos máis no club coruñés (cun breve paso polo Galicia) e en 1914 pasou a xogar na escisión deste, o Deportivo Auténtico, no que permaneceu ata 1916.

## Palmarés 
;Deportivo da Coruña
* **Copa España (1):** 1912.

## Notas 
## Véxase tamén 
### Bibliografía 
*
Yinghuo 1

A **Yinghuo 1** foi unha sonda espacial chinesa lanzada o 8 de novembro de 2011 mediante un foguete Zenit-2FG desde o Cosmódromo de Baikonur acaroada a Phobos-Grunt e que debía ser a primeira sonda chinesa en chegar a Marte.

## Características 
A Yinghuo 1 foi deseñada para separarse de Phobos-Grunt unha vez que esta chegara a Marte. O fracaso de Phobos-Grunt en acender os seus motores para partir cara o planeta vermello unha vez en órbita baixa terrestre fixo que reentrara na atmosfera terrestre unhas semanas máis tarde, o 15 de xaneiro de 2012, condeando á sonda chinesa.

Se todo tivese ido ben, Yinghuo 1 teríase insertado nunha órbita altamente excéntrica arredor de Marte para estudar o vento solar arredor do planeta, a magnetocola, a capa de plasma rodeando Marte e a fronte de choque entre o planeta e o vento solar.

## Notas 
## Véxase tamén 
### Outros artigos 
*Zenit-2FG
*Fobos-Grunt
Complexo MRX

O **complexo MRX** é un complexo proteico heterotrímero que consta de Mre11, Rad50 e Xrs2. É un homólogo dos lévedos de xemación do complexo de reparación de danos no ADN Mre11-Rad50-Nbs1 (MRN) de mamíferos.

## Reparación de roturas de dobre febra 
As células poden reparar axeitadamente as roturas de dobre febra do ADN usando un proceso chamado recombinación homóloga. Por este proceso a información da secuencia de ADN que se perde pola rotura pode recuperarse a partir da segunda molécula homóloga do ADN. A reparación recombinacional homóloga é importante para eliminar os danos no ADN tanto durante a mitose coma a meiose. O proceso de reparación empeza coa degradación do extremo 5’ a ambos os lados da rotura de dobre febra para orixinar colas 3’ de ADN monocatenario (un proceso chamado resección de extremo). Seguidamente a proteína Rad51 únese a estas colas e inicia un proceso de invasión de febra que leva á recuperación da información xenética a partir da secuencia homóloga non danada da segunda molécula de ADN. Os estudos co lévedo *Saccharomyces cerevisiae* indicaron que a resección de extremo é catalizada polo complexo proteico MRX.  O encima MRE11 (unha das tres proteínas compoñentes do complexo MRX) fai primeiro unha amosega no ADN en 15 a 20 nucleótidos a partir do extremo 5’ da rotura. Isto crea un punto de entrada para un maior procesamento que fan exonucleases para completar o estadio de resección inicial do proceso global.

## Notas
José María González González

***José María González González**, carpinteiro e político galego, alcalde de Amoeiro (1844-1970).
***José María González González**, político galego, alcalde do Porriño (m.  1987).
José María González González "Pucha"

**José María González González**, coñecido como **Pucha**, nado en Amoeiro o 6 de agosto de 1884 e finado no mesmo concello o 25 de marzo de 1970, foi un carpinteiro e político galego.

## Traxectoria 
Aprendeu o oficio de carpinteiro e emigrou a Cuba. Retornou aos Casares en decembro de 1927. Foi elixido concelleiro de Amoeiro en 1931. Militante da UGT de Parada, como consecuencia da folga xeral revolucionaria de 1934 foi detido o 10 novembro xunto con José González Sánchez, Agustín Rivera Suárez, Francisco Seco Lerumbe, Benigno González Caride, Manuel Crespo Crespo, David Dopazo Caride, S. Vázquez Rodríguez, Francisco Dopazo Rodríguez, Alfonso Pérez Nóvoa, Jesús Caride Dopazo e Higinio Dopazo Caride, acusados de insurrección. Logo da renuncia do alcalde Manuel Vázquez González, foi elixido alcalde o 19 de xaneiro de 1936. O 24 de febreiro cesou como alcalde pola reposición de Castor Sánchez Martínez.

Co golpe de Estado do 18 de xullo de 1936 fuxiu con Castor Sánchez ata o 21 de agosto, e logo retornou a Amoeiro para agocharse. Despois logrou fuxir a Portugal por Cartelle, pero foi detido pola policía portuguesa e entregado aos sublevados en Tui. Ingresou na Prisión Provincial de Ourense o 7 de decembro de 1937. Foi xulgado en Ourense por adhesión á rebelión o 25 de febreiro de 1938 na causa 1536/37 e condenado a pena de morte, sendo conmutada por cadea perpetua. Cumpriu condena na Prisión de Ourense de onde saíu en liberdade condicional o 12 de xuño de 1943.

## Vida persoal 
Casou con Perpetua Conde e foi pai de Aurora Fernández González.

## Notas 
## Véxase tamén 
### Ligazóns externas 
* Persoeiros da Corporación de Amoeiro na II República: “Pucha”
* Expediente persoal do recluso José María González González
* Ficha en Memoria da Coruña
Killing Is My Business... and Business Is Good!

***Killing Is My Business... and Business Is Good!*** é o primeiro álbum de estudio da banda estadounidense de thrash metal Megadeth, publicado o 17 de maio de 1985 no Reino Unido a través do selo Music for Nations e nos Estados Unidos o 12 de xuño por Combat Records.

## Listaxe de cancións 
## Notas
Bean-Spill

***Bean-Spill*** é o terceiro EP da banda estadounidense de hardcore punk Minutemen, publicado en 1982 a través do selo Thermidor Records.

## Listaxe de cancións 
## Notas
Parque histórico de Phu Phra

**Phu Phra Bat** é un parque histórico no Distrito de Amphoe Ban Phue, Provincia de Udon Thani, Tailandia. A característica distintiva do parque son as súas inusuais formacións rochosas arredor das cales se construíron santuarios relixiosos. Algunhas formacións tamén presentan pinturas rupestres prehistóricas.

O parque estableceuno o Departamento de Belas Artes de Tailandia en 1991.

## Xeografía
Phu Phra Bat está situado na zona occidental das Montañas Phu Phan entre Udon Thani e Nong Khai, a unha distancia duns 65 km de cada cidade. A área do parque é de 4.9 km² Crese que as orixes xeolóxicas destas rochas proceden da erosión submarina que ocorreu hai quince millóns de anos.

## Arte prehistórica
thumb|left|Pintura rupestre prehistórica de Tham Khon 
As pinturas de arte prehistórica nas rochas pódense ver mellor onde algunhas rochas formaron un refuxio natural. Outras esvaecéronse considerablemente. As formacións chamadas Tham Wua e Tham Khon son exemplos particularmente bos, na primeira represéntanse bois, na segunda figuras humanas. Crese que as pinturas rupestres do parque datan de hai 6.000 anos.

## Mitoloxía
As formacións rochosas de Phu Phra Bat son o escenario dunha lenda local sobre un rei, a súa filla e o seu pretendente. A formación rochosa máis rechamante do parque, Ho Nang Usa, é onde o rei sobreprotector obrigou á súa fermosa filla a vivir. Malia o seu confinamento, conseguiu enviarlle unha mensaxe ao seu príncipe pretendente e os dous casaron desafiando ao seu pai.

## Santuarios relixiosos
thumb|left| Santuario de Phu Phra Bat Ho Nang Usa é unha das moitas formacións rochosas onde se construíu un santuario. Os primeiros santuarios datan do período Dvaravati nos séculos VII a X. Os santuarios presentan influencias hindú e budistas.

O santuario máis significativo do parque é Wat Phra Putthabaht Bua Bok, onde un *chedi* de estilo cham-khmer cobre unha cámara que alberga unha pegada de Buda de arenita. O santuario é un lugar de peregrinación cun festival anual que se celebra en marzo.

## Notas 
## Véxase tamén
Entroido

O **entroido** ou **carnaval** é unha festa de carácter tradicional que se celebra entre os meses de febreiro e marzo, coincidindo co período inmediatamente anterior á coresma, e que está composto principalmente polo Domingo de Entroido, o Luns de Entroido e o Martes de Entroido ou Mardi Gras.

O entroido adoita incluír celebracións públicas, incluíndo eventos como desfiles, festas nas rúas e outros entretementos, combinando elementos circenses. Os participantes adoitan entregarse a un consumo excesivo de alcohol, carne e outros alimentos que se renunciarán durante a próxima coresma. Tradicionalmente, a manteiga, o leite e outros produtos animais non se consumían "en exceso", senón que as súas existencias consumíanse na súa totalidade durante o entroido para reducir o desperdicio. Esta festa é coñecida por ser un tempo de indulxencia antes da coresma (que é un tempo que salienta o contrario), con bebida, comida en exceso e outras actividades.

Celébrase principalmente en rexións de tradición católica e con menos extensión en zonas ortodoxas e moi modificado nalgunhas áreas protestantes, como é o caso do Fastelavn nalgúns dos países nórdicos.

## Etimoloxía 
Dise que a palabra *carnaval* provén da expresión latina tardía *carne levare*, que significa "quitar a carne"; unha etimoloxía popular derívaa de *carne vale*, "adeus á carne". En calquera caso, isto significa o xaxún que se achega coa coresma.

Outros estudosos argumentan que a orixe da palabra é unha festa campestre común a base de carne (en latín *carnualia* ) ou o festival do *Navigium Isidis* ("barco de Isis"), onde a imaxe de Isis era levada á beira do mar para bendicir o comezo da tempada de navegación. O festival consistía nun desfile de máscaras seguindo un barco de madeira adornado, chamado en latín *carrus navalis*, posiblemente a orixe tanto do nome como das carrozas do desfile.

## Distribución xeográfica 
* Entroido de Galicia
* Entroido de Valencia
* Entroido de Cádiz
* Entroido do Brasil
* Entroido de Oruro
* Entroido de Colombia
* Entroido de Trinidad e Tobago
* Mardi Gras dos Estados Unidos
* Entroido eslavo
* Fastelavn
* Entroido de Italia
* Užgavėnės
* Entroido de Santa Cruz de Tenerife
* Baklahorani

## Notas
Una gallega baila mambo

***Una gallega baila mambo*** é un filme mexicano de comedia de enredos, estreado en 1951. Escrito por Joaquín Pardavé e dirixido por Emilio Gómez Muriel, foi protagonizado por Joaquín Pardavé,  Niní Marshall e Silvia Pinal.

## Trama 
Dona Cándida é unha viúva galega que vive nunha colonia acomodada de Cidade de México, que ten enganados aos seus familiares políticos en Galicia para que eles sigan enviándolle a pensión que lle corresponde ao seu marid,o o Marqués Don Fabián de Castro, aínda que este faleceu hai moitos anos, co fin de manter comodamente a Carmina (Silvia Pinal), a filla de ambos.

Os problemas para dona Cándida comezan cando os operadores da liña de camións Peralvillo-Cozumel deciden instalar o seu terminal enfronte da súa casa levando consigo o ruído das súas operacións e das diversións que practican. Entre eses camioneiros destacan o seu líder "o Bofes" (Joaquín Pardavé) e o seu novo amigo Gilberto, os cales están namorados de nai e filla respectivamente.

Aínda que inicialmente dona Cándida non tolera aos camioneiros, finalmente vese forzada a contratar a "o Bofes" para que simule ser o seu defunto esposo e poder así recibir unha herdanza familiar. A convivencia entre estes personaxes xera moitas situacións divertidas mentres que entre Carmina e Gilberto comeza a nacer un romance.

Os soños de sociedade de dona Cándida veñen abaixo cando se sabe que "o Bofes" non é o seu marido, o que xunto ao feito de que o mozo de Carmina a deixa por non recibir a herdanza, fai que ambas as mulleres terminen aceptando unirse aos seus respectivos humildes pretendentes.

## Elenco 
* Niní Marshall como Cándida
* Joaquín Pardavé como Cleofas Martínez
* Silvia Pinal como Carmina
* Pepe del Río como Gilberto Sánchez
* Miguel Arenas como don Fernando de la Colina
* José Pulido como Ricardo
* Antonio Bravo como Martín, mordomo
* Celia Viveros como Maurelia
* Los Panchos como eles mesmos
* Toña la Negra como Cantante
* Víctor Alcocer como Xefe de chofer
* José Baviera como don Leoncio
* María Gentil Arcos como Compañeira de xogo de Cándida
* Ana María Hernández como Convidada a gradación
* Elodia Hernández como dona Gertrudis
* Francisco Pando como don Fabián
* Aurora Walker como Señorita directora

## Notas 
## Véxase tamén 
### Bibliografía 
* 
### Ligazóns externas 
* Ficha en Rotten Tomatoes .
Gianfranco Gazzaniga

**Gianfranco Gazzaniga Farías**, nado en Cuenca (Ecuador) o 22 de novembro de 1993, é un futbolista arxentino que xoga na posición de gardameta. O seu equipo actual é o Real Murcia da Primeira Federación.

## Traxectoria
Nado en Cuenca (Ecuador), Gazzaniga trasladouse a Andalucía no ano 2007 e comezou a súa carreira deportiva na base da Unión Deportiva Almería. O 9 de outubro de 2011 debutou co Almería B nun encontro da Segunda División B perante o CD Badajoz. Nas seguintes tempadas foi titular habitual do filial almeriense. O 21 de xuño de 2017 fíxose oficial a súa fichaxe polo Club Deportivo El Ejido 2012, tamén na terceira categoría.

O 9 de xullo de 2018 pasou a formar parte da Ponferradina da Segunda División B. Na tempada 2018/19 participou en 20 partidos e contribuíu ao regreso do club á Segunda División despois de tres anos. O 15 de xullo de 2019 renovou o seu contrato coa Ponferradina e inicialmente foi asignado como terceiro porteiro, tras José Antonio Caro e Manu García. O debut profesional de Gazzaniga tivo lugar o 14 de xaneiro de 2020, cando xogou como titular nun partido contra o Málaga Club de Fútbol.

O 15 de xuño de 2021, sendo axente libre naquela altura, Gazzaniga fichou polo Racing de Ferrol da Primeira División RFEF.  Durante a tempada 2022/23 foi porteiro titular do club ferrolano e contribuíu a alcanzar o ascenso á Segunda División tras 15 anos. Na campaña 2023/24 foi suplente de Ander Cantero.

O 28 de xuño de 2024 anunciouse a fichaxe de Gazzaniga polo Real Murcia da Primeira Federación.

## Vida persoal
Gianfranco Gazzaniga provén dunha familia de porteiros de fútbol. O pai, Daniel, foi xogador profesional en equipos da Arxentina, de Ecuador e de Bolivia. Gianfranco naceu en Cuenca cando Daniel formaba parte do Club Deportivo Cuenca. Gianfranco ten un irmán máis vello, Paulo, que se formou como porteiro nas ligas de Inglaterra.

## Notas 
## Véxase tamén 
### Ligazóns externas 
* Gianfranco Gazzaniga en LaPreferente.com
Cynthia A. Pratt

**Cynthia Alexandria** **Pratt**, nada en Nova Providencia o 5 de novembro de 1945, é un política bahameña que exerce como 12ª gobernadora xeral das Bahamas desde 2023.

## Traxectoria 
Cynthia Pratt naceu o 5 de novembro de 1945, sendo filla de Herman e Rose Moxey. Estudou enfermaría na escola do Hospital Princess Margaret e graduouse en 1963, pasando os seguintes 14 anos traballando alí. En 1978 foi trasladada á escola secundaria CC Sweeting, onde ensinou Educación Física, antes de marchar para estudar no estranxeiro en 1980.

Durante os seus estudos no St. Augustine's College en Raleigh, Carolina do Norte, exerceu como adestradora do equipo de softbol. Obtivo unha licenciatura en Ciencias da Saúde e a Educación cunha especialización en Socioloxía. En 1993, o St. Augustine's College outorgoulle un doutoramento honoris causa en Letras Humanas.

Cynthia Pratt levou o equipo nacional feminino de softbol das Bahamas a gañar unha medalla de bronce nos Xogos Mundiais de 1981 en Santa Clara, California. Foi durante estes xogos que lle deron o alcume de *Mother* ("Nai"), que aínda conserva. Tamén foi membro das seleccións nacionais de baloncesto e netball.

Despois da súa graduación, volveu á docencia no instituto CC Sweeting e máis tarde pasou á educación terciaria converténdose en profesora a tempo parcial e subdirectora de actividades estudantís no Colexio das Bahamas.

### Carreira política 
Despois de xubilarse do Colexio das Bahamas, entrou en política e converteuse en membro do Parlamento das Bahamas en 1997, representando a circunscrición de Santa Cecilia, posto que ocupou durante 15 anos.

En 2002, tras a vitoria do Partido Liberal Progresista nas eleccións nacionais, Pratt converteuse na primeira viceprimeira ministra das Bahamas, cargo que desempeñou ata 2007. Exerceu como primeira ministra en funcións en 2005 cando o primeiro ministro Perry Christie sufriu un derramo cerebral.

Tamén foi a primeira muller en exercer como ministra de Seguridade Nacional, carteira que ocupou de 2002 a 2007.

#### Gobernadora xeral 
Exerceu como segunda do gobernador xeral das Bahamas en varias ocasións.

En agosto de 2023, o primeiro ministro Philip Davis anunciou que lle recomendara ao rei Carlos III que Pratt fose nomeada a próxima gobernadora xeral das Bahamas.

## Notas
Yastreb

miniatura|O traxe espacial Yastreb exposto no Museo Estatal Tsiolkovsky de Historia da Cosmonáutica.
**Yastreb** foi o nome dun traxe espacial soviético deseñado para actividades extravehiculares. O seu desenvolvemento comezou en 1965 e a idea era usalo na misión conxunta das Soiuz 1 e 2, pero non foi posible ao cancelarse a misión. Foi usado, en cambio, na misión conxunta das Soiuz 4 e 5 para transferir tripulación entre ambas naves, e iba usarse na misión das Soiuz 7 e 8, pero estas últimas non conseguiron acoplarse. O traxe levaba un pequeno módulo de soporte vital para permitir ao cosmonauta entrar e saír das Soiuz. Non volveu a ser usado en ningunha outra misión.

## Notas 
## Véxase tamén 
### Outros artigos 
*Berkut (traxe espacial)
*Orlan (traxe espacial)
NGC 7722

**NGC 7722** é unha galaxia lenticular. Foi fotografada en detalle polo Telescopio Espacial Hubble, publicando a ESA a súa imaxe no 2026. Está situada a 187 millóns de anos luz, na constelación de Pegaso.

alt=Imaxe da glaxia|miniatura|Imaxe da galaxia
A imaxe presenta nidios carreiros de po fronte ó halo luminoso característico deste tipo de galaxias.

No 2020 foi detectada dende a Terra unha explosión estelar no seu interior, correspondendo á nomenclatura SN 2020SSF. Correspondeu a unha supernova Tipo Ia a partir dunha anana branca que enguliu unha compañeira. A supernova, cinco anos despois, non é xa distinguible na imaxe.

## Notas 
## Véxase tamén
Juan Galán

**Juan Manuel Galán Suárez**, máis coñecido como **Juan Galán**, nado na Coruña en 1961, é un profesor e escritor galego.

## Traxectoria 
Licenciouse en Filoloxía na Universidade de Santiago de Compostela. Viviu en diferentes países, foi profesor nunha escola de secundaria Karoi, Zimbabwe. Tamén foi profesor de inglés 30 anos na Escola Oficial de Idiomas de Ferrol antes de se xubilar en 2021.

É investigador da memoria republicana de Galicia e vogal da xunta directiva da Asociación de Memoria Histórica Democrática de Ferrolterra. Colaborou en diversas revistas e no *Diario de Ferrol*, onde conta cunha sección dedicada á memoria histórica democrática. Organizou percorridos a pé por Galicia, as Rutas Republicanas, arredor de lugares e persoas que sufriron a represión franquista. Foi fundador e primeiro presidente da ONG Ecos do Sur, que se centra en cooperación ao desenvolvemento e axuda ao inmigrante estranxeiro.

## Obras 
### En galego 
* *Rotspanier. Un miliciano galego no exilio francés. 1939-1945* (2025). Vigo: Galaxia. 272 páxs. ISBN 9788411765107. A historia de Joaquín Fernández Millán, mariñeiro de profesión da Pobra do Caramiñal, emigrado ao País Vasco na década de 1920, que loitou como miliciano no Exército de Euskadi.

### En castelán 
* *Romanza de los naranjos en flor* (2021). Letrame. 400 páxs. ISBN 9788413862996. Novela que se desenvolve durante a Guerra Civil mesturando novela histórica e de intriga.
* *El eco de tu voz* (2022). A Coruña: Medulia Editorial. 122 páxs. ISBN 978-84-125253-5-9. Novela de ficción e historia na que aparecen Virginia Woolf, Emilia Pardo Bazán e Santiago Casares Quiroga.
* *Las tribulaciones de Bruno Lamas* (2023). Círculo Rojo. 106 páxs. ISBN 978-84-1175-083-7.

## Notas
Odón de Orleáns

**Odón de Orleáns**, nado c. 790 e finado en 834, foi conde de Orleáns, Autun 834 e Nevers.
## Traxectoria 
Os *Annales Fuldenses* sitúano en 810 como enviado imperial a Saxonia cando foi capturado por Wilzis. En 811, os *Annales* de Exinardo menciónano como asinante dun acordo cos normandos. Arredor de 825 recibiría o condado de Autun (e quizais Nevers) á morte de Teodorico III. En febreiro de 828, na dieta xeral do imperio, Matfrido de Orleáns (conde c. 821–828) foi privado dos seus honores e o condado de Orleáns foi cedido a Odón, primo de Bernardo de Septimania. Pero en 830, cando Lotario I chegou ao poder, perdeuno e foi devolto a Matfredo, pero a contrarrevolución que devolveu o poder a Lois o Piadoso, fixo que o recuperase uns meses despois. Matfredo foi indultado e restituído nos seus honores, pero parece que Odón conservou o condado de Orleáns. En 833 Lotario volveu ao poder, pero o 1 de marzo de 834 Lois foi restituído, aínda que Lotario aínda tiña moitos seguidores, entre os que Matfredo, antigo conde de Orleáns, e Lamberto, marqués de Bretaña e conde de Nantes, e os seus partidarios devastaron Neustria á dereita do Loira. O conde Odón de Orleáns, do campo imperial, e outros señores, fixeron campaña entre o Loira e o Sena para se enfrontaren aos ataques de Matfredo e Lamberto; os dous exércitos finalmente enfrontáronse e Odón foi derrotado e morto xunto co seu irmán, o conde Guillerme de Blois, o conde Guido de Maine e outros magnates.

## Xenealoxía 
Pode que fose fillo do primeiro conde carolinxio de Orleáns, Hadrián (?-821), fillo de Xeroldo I de Vintzgau e Emma de Alamaña, que era cuñado de Carlomagno (irmán de Hildegarda, a esposa do emperador) e conde palatino do Rin. A súa nai sería Waldrada.
Casou con Enxeltrude de Fézensac, filla do conde Leutardo I de París e de Grimilda, e tivo polo menos dous fillos:
* Ermentruda de Orleáns (c. 830-869), esposa de Carlos II o Calvo.
* Guillerme de Orleáns, (?- 866), conde de Orleáns (834-866) decapitado por traizón.
Outros posíbeis fillos son:
* Enxeltrude, casada con Aubry, señor de Sens.
* Gebhard de Lahngau (finado despois de 879), pai de Udo de Neustria, Berengario I de Neustria e do abade Waldo.
### Parentes 
## Notas
José Luis Rico Rico

**José Luis Rico Rico**, nado en Luarca o 22 de febreiro de 1917 e finado en Oviedo o 13 de febreiro de 1987, foi un militar e político asturiano.

## Traxectoria 
Fillo de José Luis Rico González. Afiliouse ao PSOE o 1 de outubro de 1932. Coa folga xeral revolucionaria de 1934 foi detido e procesado en decembro por rebelión militar xunto co seu pai José Luis Rico González, interventor de fondos do concello de Ayer, polos sucesos de Cabanaquinta; foron xulgados en consello de guerra en Xixón o 11 de febreiro de 1935, e foi condenado a seis meses de prisión. Membro da UGT, integrouse na Agrupación Socialista de Xixón en outubro de 1935.

Co golpe de Estado do 18 de xullo de 1936 combatiu no exército leal e foi xefe de Estado Maior da 165 Brigada Mixta. Coa caída de Asturias foi detido e xulgado por rebelión en consello de guerra de Luarca o 14 de novembro de 1937. Foi condenado a pena de morte conmutada a cadea perpetua. Cumpriu condena na Prisión de Oviedo e na Prisión Central de Celanova, onde ingresou o 17 de febreiro de 1938. De Celanova pasou ao Destacamento Penal das Minas de Silleda o 13 de maio de 1942, de onde saíu en liberdade provisional o 3 de abril de 1943. Abríronlle expediente de responsabilidades políticas en outubro de 1938.

Volveu ser detido o 24 de decembro de 1948 e foi internado na prisión de Oviedo o 21 de xaneiro de 1949. Saíu en liberdade o 2 de febreiro seguinte. Despois da morte de Franco formou parte da Agrupación Socialista de Oviedo ata a súa morte o 13 de febreiro de 1987.

## Vida persoal 
Casou con Celia Piñeiro Vidal e foi pai de Celia, Juana Amelia, José Luis e María Dolores Rico Piñeiro.

## Notas 
## Véxase tamén 
### Ligazóns externas 
* Expediente persoal do recluso José Luis Rico Rico
* Ficha en Censo de Represaliados de la UGT
Iolanda de Montfort

**Iolanda de Dreux** ou **Iolanda de Montfort** , nada c. 1269 e finada o 2 de agosto de 1322, foi condesa de Montfort l'Amaury de pleno dereito e raíña de Escocia por matrimonio con Alexandre III de Escocia. Era filla de Roberto IV, conde de Dreux, e de Beatriz de Montfort.
## Traxectoria 
O 1 de novembro de 1285 casou en primeiras nupcias con Alexandre III de Escocia (finado en 1286), rei dese país, pero non tivo fillos. Como viúva, casou en segundas nupcias arredor de 1292 con Artur II, duque de Bretaña, e tivo 6 fillos:

* Xoán II de Montfort (1293 - 1345), conde de Montfort, que en 1341 sucedeu ao seu medio irmán Xoán III como duque de Bretaña.
* Beatriz de Bretaña (1295 - 1384), señora de Hédé, casou en 1315 con Guido X de Laval (finado en 1347).
* Xoana (1296 - 1364), casada en 1323 con Roberto de Flandres (finado en 1331), señor de Cassel e conde de Marle.
* Alix de Bretaña (1298 - 1377), casada en 1320 con Bucardo VI (finado en 1353), conde de Vendôme e Castres.
* Branca (1300, morta nova).
* María (1302 - 1371), monxa priora de Saint-Louis de Poissy.
Enviuvada en 1312 do seu segundo marido, Artur II, opúxose durante moito tempo ao seu afillado Xoán III en canto á súa herdanza e ao seu dote usufrutuario. Morreu en 1322.

## Notas
Iolanda de Dreux

* **Iolanda de Dreux** ou Iolanda de Bretaña (1218– 1272), condesa de Penthièvre e de Porhoët, princesa bretoa filla do duque de Bretaña Pedro I Mauclerc e a duquesa Alix de Thouars.
* **Iolanda de Dreux** ou Iolanda de Montfort (~1269 – 1322), condesa de Montfort l'Amaury de pleno dereito, e raíña de Escocia por matrimonio con Alexandre III de Escocia.
* **Iolanda de Dreux (duquesa de Borgoña)**, (1212–1248), foi a primeira esposa de Hugo IV de Borgoña, duque de Borgoña.
Demetrio II de Macedonia

**Demetrio II de Macedonia** () foi fillo de Antígono II Gónatas, rei de Macedonia e Fila, e sucedeu ao seu pai no ano -239. Era neto de emetrio Poliorcetes.

## Traxectoria 
No ano -266 ou -265, Xustino di que se distinguiu ao derrotar a Alexandre II de Epiro, que invadira o reino de Macedonia, pero moitos historiadores cren que era demasiado novo (uns 12 anos). Casou con Estratonice, filla de Antíoco I Sóter.

Reinou durante 10 anos. Probabelmente ao comezo do seu reinado, Olimpia, viúva de Alexandre II de Epiro, buscando a súa alianza, deulle a súa filla Ftia en matrimonio, pero Demetrio non impediu a morte de Olimpia nin dos seus dous fillos nin fixo nada para vingala. A súa esposa Estratonice estaba moi descontenta con este segundo matrimonio, abandonouno e regresou a Siria, segundo Polibio.

Tivo boas relacións cos tiranos das cidades do Peloponeso que se opoñían á Liga Aquea. Despois entrou en guerra coa Liga Etolia pola posesión de Acarnania e aliouse cos aqueos, conseguindo algúns éxitos parciais. Nesta guerra tivo como aliados aos beocios e a Agrón, rei de Iliria.

Sufriu unha gran derrota a mans dos dárdanos na fronteira noroeste, que lle causaron grandes perdas, pero non se sabe en que período do seu reinado ocorreu. Morreu no ano -229 e sucedeuno Antígono III Dosón, segundo Pompeio Trogo e Tito Livio.

## Notas
At the Soundless Dawn

***At the Soundless Dawn*** é o primeiro álbum de estudio da banda estadounidense de post-rock Red Sparowes, publicado o 22 de febreiro de 2005.

Tivo unha acollida mixta tras o seu lanzamento, con entusiasmo polos fans do xénero e de bandas relacionadas como Isis e Neurosis. O selo discográfico belga Hypertension Records publicouno como dobre LP. 

## Listaxe de cancións 
## Notas
Ana Valdivia

**Ana Valdivia García**, nada en Barcelona en  1990, é profesora e investigadora en Intelixencia Artificial, Goberno e Políticas no Oxford Internet Institute da Universidade de Oxford. 

## Traxectoria 
Matemática e informática, estudou a influencia nas sociedades da recompilación masiva de datos ou o uso de algoritmos nas fronteiras. Nestes momentos o seu traballo céntrase nos impactos medioambientais e sociais da intelixencia artificial. Colabora con organizacións como AlgoRace, que analiza os usos da IA dende unha perspectiva antirracista, e escribe no blog&nbsp;*Paradoxo de Jevons*.

## Notas 
## Véxase tamén 
### Ligazóns externas 
* Objetivo Planeta Son sostenibles los centros de datos
Yunhai

** Yunhai** é unha familia de satélites meteorolóxicos da República Popular da China agrupados en diferentes series e capacidades.

## Características
Os satélites Yunhai teñen en común ser satélites meteorolóxicos ao servizo de China e lanzados á órbita baixa terrestre, aínda que con diferentes sensores e capacidades.

### Yunhai-1 01, 02, 03 e 04
Os Yunhai-1 son satélites construídos por SAST (*Shanghai Academy of Spaceflight Technology*) e usados para facer observacións da atmosfera, os océanos e a contorna espacial, previr e mitigar desastres e facer experimentos científicos. Lanzáronse catro Yunhai-1 entre 2016 e 2024 mediante foguetes CZ-2D, con Yunhai-1 2 sufrindo un accidente que o destruiu en marzo de 2021.

### Yunhai-2 01, 02, 03, 04, 05 e 06
Os Yunhai-2 tamén son construídos por SAST e teñen a capacidade de facer medicións de ocultación de radio do sinal GPS para obter datos atmosféricos co fin de facer predicións meteorolóxicas e investigar a ionosfera, o clima e a gravidade. O primeiro grupo de seis foi lanzado a bordo do mesmo foguete CZ-2D o 29 de decembro de 2018, mentres que o segundo grupo foi lanzado o 21 de marzo de 2024.

### Yunhai-3 01
O Yunhai-3 01 foi lanzado o 11 de novembro de 2022 mediante un foguete CZ-6A. Está adicado a facer observacións atmosféricas, océanicas e espacias para facer prevención e mitigación de desastres naturais, así como facer algúns experimentos científicos.

## Historial de lanzamentos 
## Notas 
## Véxase tamén 
### Outros artigos 
*CZ-2D
*CZ-6A
Leandro Antonetti

**Leandro Antonetti López**, nado en Murcia o 13 de xaneiro de 2003, é un futbolista galego-portorriqueño que xoga na posición de dianteiro ou extremo. O seu equipo actual é o CF Estrela da Amadora da Primeira Liga.

## Traxectoria en clubs
### Primeiros anos
Antonetti comezou a súa carreira deportiva en Porto Rico, primeiro no Caguas Bairoa Fútbol Club e posteriormente no Conquistadores de Guaynabo. Debido á súa participación na Mediterranean International Cup de 2013, foi convidado a xogar na Escola Deportiva Xuventude Oroso, onde Antonetti se formou até o ano 2019. Durante a tempada 2021/22 foi xogador habitual do Polvorín Fútbol Club e contribuíu cun total de 11 goles ao ascenso histórico do filial á Segunda Federación. Antonetti debutou profesionalmente o 20 de maio de 2022, cando entrou como substituto de Diego Alende nun partido do Lugo contra o Real Zaragoza na Segunda División.

### Sevilla
O 30 de agosto de 2024 Antonetti chegou a un acordo co Sevilla Fútbol Club por tres anos e foi asignado inicialmente ao Sevilla Atlético da Primeira Federación. Dous días despois debutou co filial sevillano como titular perante o Algeciras Club de Fútbol. Antonetti debutou na Primeira División o 25 de xaneiro de 2025, cando foi substituto nun partido contra o RCD Espanyol.

### Estrela da Amadora
O 1 de setembro de 2025 fíxose oficial a fichaxe de Antonetti polo CF Estrela da Amadora da Primeira Liga, asinando un contrato de tres anos.

## Traxectoria internacional
Antonetti debutou internacionalmente coa selección de fútbol sub-17 de Porto Rico no Campionato Sub-17 da CONCACAF de 2019, baixo a dirección de Marco Vélez. Neste torneo Antonetti anotou un gol nun partido da primeira rolda perante Martinica. Posteriormente foi convocado polo adestrador Dave Sarachan para xogar na selección sub-20. Nesta ocasión participou nas roldas clasificatorias do Campionato Sub-20 da CONCACAF de 2022 e contribuíu a alcanzar as fases finais do torneo.

Antonetti debutou coa selección absoluta o 9 de xuño de 2022, cando xogou nun partido da Liga das Nacións da CONCACAF contra as Illas Caimán. O primeiro gol internacional de Antonetti tivo lugar o 23 de marzo de 2023, cando marcou o primeiro gol de Porto Rico para unha vitoria por 3-1 perante as Illas Virxes Británicas. 

## Vida persoal
Ossie Antonetti, o pai de Leandro, foi xogador profesional de voleibol e actualmente dirixe a selección de voleibol de Porto Rico. Leandro naceu en Murcia debido ao traballo do pai. Sendo neno trasladouse a vivir a Galicia, onde desenvolveu unha boa parte da súa formación deportiva.

## Notas 
## Véxase tamén 
### Ligazóns externas 
* Leandro Antonetti en LaPreferente.com
Izu

**Izu**, pode referirse a:

## Xeografía 
### Navarra 
* **Izu**, localidade pertencente ao concello de Olza o Cendea de Olza, en Navarra.

### Xapón 
* **Izu**, unha provincia histórica do Xapón;
* **Izu**, concello da prefectura de Shizuoka no Xapón
* **Illas Izu**, arquipélago no sueste do xapón.
* **Península de Izu**, unha península na prefectura de Shizuoka;

## Persoas 
* **Miguel Izu**, político e xurista navarro.
Ousmane Camara (futbolista, 2001)

**Ousmane Camara**, nado en Conakry o 20 de febreiro de 2001, é un futbolista guineano que xoga de dianteiro no Castellón, da Segunda División. É internacional coa selección de Guinea.

## Traxectoria 
Naceu en Conakry, sendo o sexto e último fillo dunha familia sen recursos económicos. Foi criado por un tío a 50 km dos seus pais, e este ensinoulle a xogar ao fútbol. Aos 17 anos decidiu abandonar o país e tras pasar por Malí, chegou a Libia, onde foi encarcerado durante 3 meses. Na prisión libia recibiu golpes dos gardas e viu como mataban a varios compañeiros. Escapou da prisión despois dunha pelexa entre presos e gardas, e chegou a un campo de refuxiados no Mediterráneo, onde conseguía comida grazas a xogar ao fútbol. Dende aí partiu nunha balsa cara a Italia con outros refuxiados, estando a piques de afogar na viaxe. Desembarcou en Italia e escondido nos baños dun tren chegou ata Francia. Ao ano seguinte, o seu talento co balón foi detectado polo Auxerre, que o incorporou ao seu equipo xuvenil en 2018.

En 2019 foi subido ao equipo filial e asinou un contrato profesional ata 2022. Nos seguintes anos consolidouse na titularidade e na tempada 2022/23 foi un dos máximos goleadores do equipo no Championnat National 2. O 28 de decembro de 2022 debutou co primeiro equipo do Auxerre na Ligue 1 contra o Monaco.

Na segunda metade da tempada 2023/24 foi cedido ao Annecy, da Ligue 2. En agosto de 2024 fichou polo Castellón, da Segunda División española.

### Selección nacional 
Tras xogar na sub-23, coa que disputou os Xogos Olímpicos de 2024, en xuño de 2024 foi convocado pola selección absoluta de Guinea. Debutou nun partido de clasificación para a Copa do Mundo de 2026 contra Mozambique no estadio Ben M'Hamed El Abdi de El Jadida, Marrocos.

## Notas
SAE2 (lévedos)

**SAE2** é un xene do lévedo de xemación, que codifica a proteína **Sae2**, que está implicada na reparación do ADN. Sae2 é un elemento do proceso de recombinación homóloga que se produce en resposta ás roturas de dobre febra. Foi mellor caracterizado no lévedo organismo modelo *Saccharomyces cerevisiae*. Encóntranse xenes homólogos noutros organismos, como o xene Ctp1 do lévedo de fisión, Com1 en plantas e CtIP en eucariotas superiores como os humanos. Informouse que Sae2 ten actividade de endonuclease, aínda que non ten unha secuencia de nuclease recoñecible bioinformaticamente e os informes desta actividade non son consistentes na literatura científica.

## Notas
Sgs1

**Sgs1**, tamén chamada **supresor do crecemento lento 1**, é unha proteína ADN helicase que se atopa no lévedo *Saccharomyces cerevisiae*. É un homólogo da helicase bacteriana RecQ. Igual que outros membros da familia da helicase RecQ, Sgs1 é importante para a reparación do ADN. En concreto, Sgs1 colabora con outras proteínas para reparar as roturas de dobre febra durante a recombinación homóloga en eucariotas.

## Meiose 
[miniatura|400px|Un modelo actual de recombinación meiótica, iniciada por unha rotura de dobre febra ou oco, seguido do apareamento cun [cromosoma homólogo e invasión da febra para iniciar o proceso de reparación recombinacional. A reparación do oco pode orixinar que as rexións flanqueantes se sobrecrucen (CO, *crosing-over*) ou non se sobrecrucen (NCO). A recombinación CO (con sobrecruzamento) pénsase que ocorre polo modelo da unión de Holliday dobre (DHJ, *Double Holliday Junction*), ilustrado arriba á dereita. Os recombinantes NCO (que non se sobrecruzan) pénsase que se producen principalmente polo modelo do annealing de febra dependente de síntese (SDSA, *Synthesis Dependent Strand Annealing*), ilustrado arriba á esquerda. A maioría dos eventos de recombinación parecen ser do tipo SDSA.]]

A helicase Sgs1(BLM) é un ortólogo da proteína da síndrome de Bloom humana. Parece ser un regulador central da maioría dos eventos de recombinación que ocorren durante a meiose de *S. cerevisiae*. Durante a meiose normal Sgs1(BLM) é responsable de dirixir a recombinación cara á formación alternada de recombinantes sen sobrecruzamento (NCO) temperáns ou ben de moléculas unidas por unión de Holliday, sendo esta última resolta como sobrecruzamentos (CO) (ver Figura).  Primariamente, Sgs1 despraza o intermediario de invasión da febra que inicia a recombinación, facilitando así a recombinación sen sobrecruzamento ou NCO (ver recombinación homóloga e proteína da síndrome de Bloom).

Sgs1 tamén ten un papel nunha vía que leva á formación de recombinantes con sobrecruzamento (CO). Sgs1 xunto con EXO1 e o heterodímero MLH1-MLH3 (MutL gamma) definen a vía de resolución dunha molécula unida que produce a maioría dos sobrecruzamentos no lévedo de xemación, e por inferencia, en mamíferos.

## Notas
Yutu

**Yutu** (*coello de xade*, en lingua chinesa) foi un *róver* chinés lanzado o 1 de decembro de 2013 acaroado á sonda Chang'e 3 mediante un foguete CZ-3B desde o Centro de lanzamento de Xichang para explorar a superficie da Lúa.

## Características 
Yutu era un vehículo de 120 kg que foi despregado na superficie lunar polo aterrizador Chang'e 3 para explorar a contorna do punto de aterraxe. Foi construído por CAST (*China Academy of Space Technology*), tiña seis rodas e estaba alimentado por paneis solares que lle permitían funcionar durante o día lunar, mentres que pola noite o róver permanecía inactivo e quentado mediante dispositivos radioactivos (RHU, *Radioactive Heater Unit*) para evitar a deterioración da electrónica. Levaba a bordo 20 kg de instrumentación, incluíndo cámaras panorámicas capaces de emitir vídeo en directo, dous espectrómetros (un para o infravermello e o outro para partículas alfa e raios X) e un radar para investigar o subsolo.

Tras ser despregado na zona de aterraxe mediante unha rampla, en Sinus Iridum, Yutu sufríu problemas que fixeron que despois da primeira noite lunar non puidera moverse máis. Porén, o róver seguiu funcionando durante cerca de dous anos na súa posición estacionaria, xerando ciencia ata que deixou de responder.

## Notas 
## Véxase tamén 
### Outros artigos 
*CZ-3B
*Chang'e 3
*Yutu-2
Troikadedra

**Troikadedra** ou **Tröikadedra** é un colectivo independente de hip hop que integra varios grupos e rapeiros como Insulino Dependiente / Mr Pig, El puto D, Sol Purpura e Dr. Octo entre outros.

## Notas